संयुक्त राष्ट के कोपेनहेगन जलवायु परिवर्तन शिखर सम्मेलन की पृष्ठभूमि में आज दुनिया भर में जिस विषय पर यकायक चर्चा केन्द्रित हो गई है, वह विषय है तेजी से गरमाती धरती और वातावरण के कारण हो रहा जलवायु परिवर्तन। बाली से बार्सेलोना तक और ऋषिकेश से लेकर बेलम (ब्राजील) तक विभिन्न स्तरों पर जलवायु परिवर्तन का मसला गरम है। जलवायु परिवर्तन को लेकर एक बहस तो यह है कि 18 हजार वर्ष पहले ही यह चक्र शुरू हो गया था और अब एक लाख वर्ष लंबा हिमयुग आने से पहले धरती का तापमान अपने चरम पर पहुंच रहा है। चूंकि इस धारणा के अनुसार, धरती के गरमाने का चक्र लगभग 18-20 हजार वर्ष तक चलता है। इस धारणा में विश्वास करें तो अगले एक-दो हजार साल में धरती पर तमाम तरह का जीवन समाप्त हो जाएगा और साथ ही मानव सभ्यता और विकास के तमाम चिन्ह समाप्त हो जाएंगे। मानव का इतिहास, सामाजिक-सांस्कृतिक विकास, उन्नत प्रौद्योगिकी और विज्ञान से लेकर जीवनदर्शन जैसी तमाम उपलब्धियां समाप्त हो जाएंगी। एक लाख वर्ष के हिमयुग के बाद जब धरती पर फिर से जीवन किसी रूप में अंगड़ाई लेगा और मानव अथवा मानव जैसी किसी प्रजाति के विकास में लाखों-लाखों वर्ष लगने के बाद जब कभी उत्खनन होगा तब कॉर्बनडेटिंग जैसी किसी पद्वति से अनुमान लगाया जाएगा कि धरती पर पहले भी जीवन रहा होगा। हो सकता है कि धरती में एक लाख वर्ष की उथल-पुथल के बाद तब उत्खनन में ऐसे सूत्र हाथ लग जाएं जो मानव या मानव जैसी तब की प्रजाति की उन्नति तीव्रता से करने में सहायक हों, खैर!